Hans Christian Schmidt (V), 2003-03-12:
Tak for alle bemærkningerne til lovforslag nr. L 172.
Lovforslaget skal jo være med til at bane vejen for, at Danmark kan ratificere De Forenede Nationers havretskonvention af 10. december 1982, også kaldet havets grundlov.
Det er udenrigsministeren, der har taget initiativ til, at havretskonventionen kan ratificeres, jf. forslaget til folketingsbeslutning nr. B 75 af 24. januar 2003, som blev førstebehandlet af Folketinget den 6. februar 2003.
Førend der kan ratificeres, er det nødvendigt, at følgelovgivningen er på plads, og derfor dette lovforslag, som indeholder dels en ændring af havmiljøloven, dels en ændring i museumsloven.
Herudover indeholder lovforslaget en ændring i praksis, for så vidt angår olieudtømninger på under 50 l.
Fremover forudsættes det, at olieudtømning under 50 l også kan blive strafforfulgt, og denne ændring i behandling af bagatelsager ligger mig meget på sinde.
Det skal ikke kunne betale sig at spekulere i, hvor meget olie man kan lukke ud uden at risikere at blive strafforfulgt.
Det er også rigtigt, at havretskonventionen indeholder
en række begrænsninger i håndhævelsesmulighederne over for udenlandske skibe.
Så må vi se, hvad vi kan gøre.
Men jeg er enig i, at f.eks. gennem Helcom, der jo er Østersølandenes forum til beskyttelse af havmiljøet i Østersøen, og f.eks. Bonn Agreement, der er en overenskomst mellem Nordsølandene om bekæmpelse af olieforurening i Nordsøen, må vi prøve at se, hvad vi kan gøre.
Men man skal selvfølgelig også huske på, at havretskonventionen er udtryk for en balance mellem udvidet miljøretlige beføjelser for kyststaterne og hensynet til de traditionelle sejladsrettigheder for skibsfarten.
Konventionens regulering af håndhævelsesmulighederne over for udenlandske skibe afspejler det forhold.
I praksis efterlever Danmark allerede i dag havretskonventionens håndhævelsesbestemmelser, og dette lovforslag bringer imidlertid formelt havmiljøloven i overensstemmelse med konventionen.
Der har været røster fremme om, at det er politisk betænkeligt, at lovforslaget indeholder bestemmelser, der lemper straffemulighederne over for overtrædelser begået fra udenlandske skibe.
Jeg er enig, og jeg skal her påpege, at begår det udenlandske skib en overtrædelse på søterritoriet, og er den forsætlig og alvorlig, ja, så kan fængselsstraf forsat blive aktuelt.
Begrænsningen angår således alene udenlandske skibe, der er ude i den eksklusive økonomiske zone, og som overtræder havmiljølovens regler.
De begrænsninger, som havretskonventionen giver udtryk for over for udenlandske skibe i den eksklusive økonomiske zone, er så de samme begrænsninger, som alle 141 parter i konventionen, herunder vore nordiske nabolande og øvrige EU-lande, også lever med.
Så selv om det ikke er en betingelse for, at Danmark kan ratificere havretskonventionen, synes der at være yderligere et praktisk behov for en mere gennemgribende revision af havmiljøloven.
Det beror på, at Forsvarsministeriet, der har ansvaret for den statslige maritime miljøovervågning, håndhævelse samt forureningsbekæmpelse til søs for så vidt angår skibe, ønsker en lov, der mere direkte angiver, hvordan håndhævelsen over for udenlandske skibe er reguleret af havretskonventionen.
Det er derfor bestemt, at der i indeværende år vil blive nedsat en tværministeriel arbejdsgruppe, som skal udarbejde et oplæg til en revision af havmiljøloven.
Det skal understreges, at en sådan revision af havmiljøloven ikke er en betingelse for, at Danmark kan ratificere konventionen.
På kulturministerens vegne takker jeg også for bemærkninger på den del af lovforslaget, som vedrører museumsloven.
Kulturministeren vil stå til rådighed med svar på spørgsmål om denne del af lovforslaget, der måtte blive stillet undervejs i Folketingets behandling af lovforslaget.
Jeg ser frem til en god og konstruktiv debat i udvalget omkring forslaget og stiller selvfølgelig meget gerne op til både spørgsmål og samråd, hvis det måtte have interesse.